Põllumajandustoodete ja toiduainete sektoris kasutatava kaitstud päritolunimetuse või kaitstud geograafilise tähise tootespetsifikaadi heakskiidetud standardmuudatuse avaldamine vastavalt komisjoni delegeeritud määruse (EL) nr 664/2014 artikli 6 lõigetele 2 ja 3

(2023/C 16/03)

Käesolev teade on avaldatud vastavalt komisjoni delegeeritud määruse (EL) nr 664/2014 (1) artikli 6 lõikele 5.

Teade liikmesriigist pärit kaitstud päritolunimetuse või kaitstud geograafilise tähise tootespetsifikaadis tehtava standardmuudatuse heakskiitmise kohta (määrus (EL) nr 1151/2012)

„Aceite de Jaén“

ELi nr: PGI-ES-2322-AM01 – 21.10.2022

KPN ( ) KGT (X)

1. Toote nimetus

„Aceite de Jaén“

2. Liikmesriik, kuhu geograafiline piirkond kuulub

Hispaania

3. Standardmuudatusest teavitav liikmesriigi ametiasutus

Tööstuse, innovatsiooni ja põllumajandusliku toidutarneahela peadirektoraat

Andaluusia piirkondliku valitsuse põllumajandus-, kalandus-, vee- ja maaelu arengu ministeerium

C/Tabladilla, s/n, 41071 Sevilla. Telefon: +34 955032278, faks +34 955032112.

E-post: dgiica.cagpds@juntadeandalucia.es

4. Heakskiidetud muudatus(t)e kirjeldus

Tootespetsifikaadi punktis 2.2.1 „Füüsikalised ja keemilised omadused“ sätestatud rasvhapete piirnorme on muudetud, et kohandada neid praegustele oludele, nagu kliimamuutused, varajane korje, mõju viljade lipogeneesile/küpsemisele, kõnealuse kaitstud geograafilise tähisega kohalike sortide koostis, jättes uued piirmäärad, mis on sätestatud komisjoni 11. juuli 1991. aasta määruses (EMÜ) nr 2568/91 oliiviõlide ja oliivijääkõlide omaduste ning selle analüüsimeetodite ja muudatuste kohta (2). Samuti on spetsifikaati lisatud komisjoni määruses (EMÜ) nr 2568/91 sätestatud uued kahe kümnendkohaga rasvhapete piirnormid.

Muudetud piirnormid on järgmised:

Palmitiinhape: 7,50 –17,00 %; oleiinhape: > 70,00 %; linoolhape: ≤ 8,00 %.

Rasvhapete piirnormide heakskiidetud muudatus tuleb liigitada tavapäraseks, sest see ei mõjuta kaitstud nimetust, ei ohusta seost ega too kaasa tootega kauplemise piirangute suurenemist.

Muudatusega kaasneb muudatus koonddokumendis, täpsemalt selle punktis 3.2. Punktis 1 esitatud nimetusele vastava toote kirjeldus

KOONDDOKUMENT

„ACEITE DE JAÉN“

ELI NR: PGI-ES-2322-AM01 – 21.10.2022

KPN ( ) KGT (X)

1. Nimetus

„Aceite de Jaén“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Kategooria 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

„Aceite de Jaén“ on ekstra-väärisoliiviõli, mis on valmistatud punktis 4 määratletud geograafilises piirkonnas asuvates istandustes kasvavate oliivipuude (Olea europaea L) viljadest, millel on pakendamise ajal järgmised füüsikalis-keemilised ja organoleptilised omadused:

Happesus kuni 0,5 % Peroksiidarv kuni 15 mEq O2/kg K 270 kuni 0,18 K 232 kuni 2,0 Vahad kuni 120 mg/kg Polüfenoolide üldsisaldus kuni 300 mg/kg Tokoferoolide üldsisaldus kuni 150 mg/kg

Rasvhappeline koostis

Palmitiinhape 7,50 –17,00 % Oleiinhape > 70,00 % Linoolhape ≤ 8,00 %

Organoleptilised omadused

Puuviljalisuse mediaan (Mf) üle 3 Mõruduse mediaan 3,0 –6,5 Terava maitse mediaan 3,0 –6,5 Veamediaan võrdne 0ga

— lõhn: värskete tervete oliivide tajutav lõhn köögiviljade või muude taimepõhiste toodete, näiteks roheliste lehtede või heintaimede varjundiga, millel on äratuntavad puuviljanüansid, mõõduka kuni tugeva intensiivsusega (puuviljalisuse mediaan pideval lineaarskaalal on üle 3,0);

— maitse: värskete ja tervete oliivide puhas, aromaatne maitse, mõru, teravate nüanssidega, mille intensiivsus on järgmine:

— mõrudus: mõõdukalt või selgelt tajutav (keskmine lineaarskaalal vahemikus 3,0 ja 6,5);

— teravus: mõõdukalt või selgelt tajutav (keskmine lineaarskaalal vahemikus 3,0 ja 6,5).

Kokkuvõtlikult määrab nimetusega „Aceite de Jaén“ õlide organoleptilised omadused selliste värskete puhaste ja tervete oliivide aroom, mis on korjatud enne 31. detsembrit, mil mõru ja terava tunnused on selgelt tajutavad.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Aceite de Jaén“ peab olema valmistatud järgmistest oliivisortidest, mida kasvatatakse üksikult või kombineeritult oliiviistandustes, mis asuvad punktis 4 määratletud geograafilises piirkonnas.

Peamine sort: 'Picual' on omamaine sort, mis moodustab üle 90 % geograafilises piirkonnas kasvatatavatest oliivipuudest.

Teisesed sordid. Kohalikud sordid: 'Manzanilla de Jaén', 'Royal de Cazorla' ja 'Carrasqueño de Alcaudete'. Võõrsordid: 'Hojiblanca', 'Arbequina' ja 'Picudo'.

„Aceite de Jaén“ on ekstra-väärisoliiviõli, mis on saadud eespool nimetatud oliivisortidest, mis on koristatud enne 31. detsembrit, tingimusel et vähemalt 85 % õlist on pärit omamaistest sortidest.

Igal juhul peavad neil õlidel olema punktis 3.2 nimetatud füüsikalis-keemilised ja organoleptilised omadused.

3.4. Tootmise erietapid, mis peavad toimuma määratletud geograafilises piirkonnas

Oliivid on kasvatatud ja õli on toodetud punktis 4 kirjeldatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Märgistusel peab peale kohaldatavates õigusaktides nõutavate andmete ja nõuete olema selgete ja kustutamatute tähtedega nähtavalt esitatud kaitstud geograafiline tähis „Aceite de Jaén“ ning Euroopa Liidu kaitstud geograafilist tähist tähistav erilogo.

Mahutitel, mida kasutatakse õli „Aceite de Jaén“ turustamiseks, peab olema vastavust ja päritolu tagav ühekordselt kasutatav nummerdatud lisamärgis. Neid lisamärgiseid peab kontrollima ja need väljastama kaitstud geograafiliste tähistega tegelev reguleeriv asutus, mille lisamärgiste kasutamisega seotud tegevus ei tohi mingil viisil olla diskrimineeriv ükskõik millise ettevõtja suhtes, kes täidab tootespetsifikaati.

4. Geograafilise piirkonna täpne määratlus

Määratletud geograafiline piirkond hõlmab kogu Jaéni provintsi, mis asub Pürenee poolsaare kaguosas.

5. Seos geograafilise piirkonnaga

Seos toote ja geograafilise piirkonna vahel põhineb nimetuse „Aceite de Jaén“ mainel, mis tuleneb ühelt poolt toote materiaalsest väärtusest (punktis 3.2 kirjeldatud füüsikalis-keemilised ja organoleptilised omadused), mis omakorda tuleneb oliivisortide, geograafilise asukoha ning mulla- ja kliimatingimuste kombinatsioonist. Maine on tingitud ka sellest, kuidas tajutakse toote mittemateriaalset väärtust, mis on kujunenud välja Jaéni oliiviistanduste ja õli sajanditepikkuse ajaloo vältel.

Tänu punktis 3.2 kirjeldatud füüsikalis-keemilistele ja organoleptilistele omadustele on oliiviõlil „Aceite de Jaén“ väga hea maine nii siseriiklikel kui ka rahvusvahelistel turgudel ning sellest on saanud paljude kohtade gastronoomia lahutamatu osa. Ettevõte Global Investigación & Marketing tegi 2002. aastal Andaluusia päritolunimetuste konverentsi jaoks 539 inimese seas viie Hispaania provintsi pealinnades (Madrid, Barcelona, Valencia, Sevilla ja Zaragoza) 95 % suuruse usaldusnivooga turu-uuringu, millest ilmnes, et tuntud päritolunimetuste määramisel oli „Aceite de Jaén“ riiklikult viiendal ja Andaluusias esimesel kohal, kuigi see ei ole ametlikult tunnustatud kvaliteedimärk. Hispaania oliivikasvatusega tegelevate omavalitsuste liidu järelevalvekeskus korraldas 2009. aastal telefoniküsitluse, mis hõlmas kõiki Hispaania provintse. Küsimusele „Millises Hispaania provintsis toodetakse parima kvaliteediga oliiviõli?“ vastas üle 63 % vastanutest, et Jaéni provintsis.

Oliivisalud hõlmavad Jaéni provintsis 582 427 hektari suurust ala (89,75 % põllumajandusmaast). 76 % põllumajandusettevõtetest ei ületa 5 hektarit, mis tähendab, et oliivikasvatus on osa enamiku Jaéni perede elatisest ja sotsiaal-kultuurilisest kogemusest. Oliive kasvatatakse ja oliiviõli toodetakse provintsi 97 omavalitsusüksuses. Kõigis neis kasvatatakse oliivipuid ja kõigis, välja arvatud kolmes, on vähemalt üks tegutsev pressimisettevõte. See tõendab, et kogu Jaéni provints on otseselt selle toote tootmisega seotud ja sellesse kaasatud.

Jaéni oliivipuude ridadega kirjatud maastik tuleneb provintsi geomorfoloogiast ja inimeste ajaloolisest püüdest territooriumi taltsutada ning sellele aitab kaasa füüsiline keskkond. Provintsi erilisest pinnamoest tulenevalt asub viljelusala Marmolejo (kõrgus 250 m) ja Noalejo (1 000 m) piirkonna vahel.

Jaéni provintsi oliiviistanduste pinnas sarnaneb selgelt punakaspruuni mulla (inceptisol) (USDA) või leostunud mulla (cambisol) ja rendsiina (regosol) (FAO) tüübiga, millel kõigil on erakordselt suur kaltsiumkarbonaadi sisaldus ja seega kõrge pH vahemikus 6–8. Kuna see provints asub Vahemere piirkonna südames, on siin ka ideaalsed kliima- ja temperatuuritingimused ning sademete hulk, mis sobivad enamasti hästi oliivikasvatuseks (Köppeni kliimaklassifikatsiooni tüüp Csa). Aasta keskmine temperatuur on vahemikus 14,5–17,0 °C. Suvekuude kõrgeim keskmine temperatuur on üle 30 °C (ligikaudu 35 °C juulis ja augustis) ning talvekuude madalaim keskmine temperatuur on umbes 2 või 3 °C. Keskmine registreeritud temperatuur on 13 °C. Aasta keskmine sademete hulk on ligikaudu 410–620 mm, kuigi vahemerelisele kliimale iseloomulikult varieerub see aastati märkimisväärselt. Viimase 20 aasta jooksul on sademete hulk olnud väike, umbes 475 mm aastas, sügisel rohkem kui talvel ning kevadel ja suvekuudel väga napp (alla 10 % kogu aastasest sademete hulgast). Lühidalt öeldes on suved väga kuivad ja väheste sademetega, väga kõrge maksimumtemperatuuri, ohtra päikesevalguse ning minimaalse, alla 20 % suhtelise õhuniiskusega.

Toote „Aceite de Jaén“ tootmispiirkonnale iseloomulik keskkond, täpsemalt kõrgus merepinnast, lubja- ja karbonaadiühenditerikkad mullad ning kliima (kõrge temperatuur, peaaegu sademeteta suved ja aastane sademete hulk), võimaldavad siduda punktis 3.2 kirjeldatud omadused geograafilise keskkonnaga. Need tingimused tähendavad, et kuivades oludes kasvanud oliivid kannatavad veepuuduse käes, mis põhjustab õlides suurema polüfenoolide, tokoferoolide ja oleiinhappe sisalduse ning väga tajutava mõruduse, teravuse ja puuviljalisuse. Isegi õlil, mis pärineb niisutatud oliivisaludest, kus puud kasvavad ebapiisava niisutuse tõttu veepuuduses, on samuti keskmine kuni suur polüfenoolide sisaldus ning stabiilsem ja intensiivsem puuviljalisus, mõrudus ja teravus võrreldes selliste õlidega, mis on saadud FAOst või hästi niisutatud istandustest (Salas jt „Influencia del riego sobre la composición y características organolépticas del aceite de oliva“ [„Niisutuse mõju oliiviõli koostisele ja organoleptilistele omadustele“], Grasas y Aceites, 48. köide, osa 2, 1997, lk 74 ja 82).

Viljade valmimine sõltub suuresti ilmastikutingimustest ja pinnamoest ning sellest, kuidas need mõjutavad punktis 3.3 kirjeldatud sorte. Rohelistest korjatavatest oliividest valmistatavate õlide või nn varajaste õlide puhul algab nii põhisordi kui ka teiste sortide koristusperiood oktoobris ja lõpeb detsembri lõpus, kui koristatakse küpsemad oliivid. Selline saagikoristusperiood tagab, et oliivid on kvaliteetsed ja terved ning toote „Aceite de Jaén“ koostis ja eriomased organoleptilised omadused vastavad punktis 3.2 määratletule.

Aja jooksul on nii turg kui ka tarbijad võtnud nimetuse Jaén kasutusele hea oliiviõli sünonüümina. Ajalugu ja arheoloogiat käsitlevates kirjandusteostes on palju viiteid oliivipuude ja neist saadud õli olemasolule ja tähtsusele Jaéni provintsis Rooma aegadel, samuti nõudlusele Jaéni õli järele Roomas. Vt näiteks Berni Millet, P. (2015): „Viaje en el tiempo por la producción y el comercio del aceite bético con la iconografía romana“ [„Ajarännak Andaluusia õli tootmise ja sellega kauplemise jälgedes Rooma ikonograafia abil“], ajakiri „Sociedad de Estudios de la Cerámica Antigua en Hispania (SECAH)“, lk 49–62, milles mainitakse sõnaselgelt Cástulo piirkonnast (Linares, Jaén) pärit õli ning Jaéni linnas asuvat Marroquíes Bajose tohutut õlitootmiskompleksi, mis avati Augustuse ajastul ja mis koosnes oliiviõli valmistamiseks mõeldud võimsast kompleksist, kus oli kuus tohutu suurt kõrvuti asetsevat pressi. Selles dokumendis mainitakse ka Cástulo maksuringkonnas Monte Testaccios avastatud amforaid, millel olid kursiivis pealiskirjad (CIL XV 4137). Samuti leiti selles muistses linnas kivisse graveeritud omapärane raidkiri RESCRIPTUM SACRUM DE RE OLEARIA, mis oli Hadrianusele kuuluvaid õlisid käsitleva keiserliku käskkirja pealkiri.

Kuninganna Isabella II andis 1849. aastal kaubandus-, juhendamis- ja riiklike ehitustööde ministeeriumile korralduse avaldada ringkiri, milles loetletakse Hispaania kaubanduses kõige sagedamini kasutatavad massid ja mõõtühikud, sealhulgas kaks tinamahutit: „MEDIA ARROBA DE ACEITE DE JAÉN“ ja „MEDIA LIBRA DE ACEITE DE JAÉN“, (Hispaania metroloogiakeskuse muuseum, Tres Cantos, Madrid).

Jaéni mainet õlisektoris kinnitavad arvukad tunnustused, mis on antud Jaéni provintsis toodetud ekstra-väärisoliiviõlile.

Selle mainet tõendab ka asjaolu, et hoolimata oliiviõli turustamist käsitlevates ELi õigusaktides sisalduvast geograafiliste tähiste kasutamise piirangust püüavad teatavad tootjad ikkagi kasutada kohanime Jaén ja registreerida kaubamärke, mis sisaldavad seda kohanime. Hispaania Patendi- ja Kaubamärgiameti (OEPM), Euroopa Liidu Intellektuaalomandi Ameti (EUIPO) ja Maailma Intellektuaalse Omandi Organisatsiooni (WIPO) arhiivide läbivaatamisest nähtub, et seda kohanime kasutatakse 68 eristusmärgise puhul. Samuti võib näiteks tuua Andaluusia piirkondliku omavalitsuse algatatud karistusmenetlusi oliiviõli pakendamisettevõtete suhtes, kes on rikkunud Euroopa õigusakte, lisades kohanime Jaén ebaseaduslikult oma märgistele.

Järgmised viited tõendavad, et kõnealust nimetust kasutatakse tavakõnes ja äriotstarbel ning see on alati seotud prestiižse ja kvaliteetse tootega:

1. Barcelona 9. augusti 1938. aasta päevalehe La Vanguardia artikkel, milles kirjeldatakse, kuidas Hispaania kodusõja kulude katmiseks koormati Hispaania vara hüpoteegiga: „[...] Põhivaluuta on Saksa sõjatarbed. Need Hispaania rikkused, mida ei ole veel laiali jagatud ega ära antud, on ära lubatud: Jaéni oliiviõli, Valencia apelsinid [...]“.

2. Barcelona 14. juuni 1970. aasta päevalehe La Vanguardia leheküljelt 6 pärit uudis Prantsusmaa presidendi de Gaulle’i Hispaania visiidi kohta, kus mainitakse tema peatust Jaénis: „[...] Enne lahkumist oli Prantsuse president näidanud üles huvi Jaéni oliiviõli vastu ja tema kaaskond võttis ühendust maapiirkondade ühistute territoriaalse liiduga, et paluda neilt kaks purki oliiviõli [...]“.

3. 5. novembri 2014. aasta päevalehes El País avaldatud intervjuu Madridi ühe traditsioonilisema ja mainekama restorani Casa Lucio asutaja ja omaniku Lucio Blázqueziga, kes paljastas oma firmaroa „Huevos rotos“ (purustatud munad) saladuse: „Sütetuli, head pannid ja tooraine: Galiciast pärit kartulid, ühe Ávila farmi munad ja Jaéni oliiviõli.“

4. 14. septembri 2016. aasta digilehes Prnoticias avaldatud rahvusvahelist müügiplatvormi käsitlev artikkel, milles selle Euroopa asepresident selgitab, et see platvorm hõlmab „rohkem kui 500 tooteviidet alates Ibeeria singist kuni Jaéni oliiviõlini“.

5. 30. novembri 2007. aasta ajalehe ABC de Sevilla ülevaade, milles märgitakse järgmist: „Jaén House’is Sevillas oli eile tähelepanu keskpunktis kogu maailmas tunnustatud Jaéni väärisoliiviõli, mida osalejad said maitsta ja degusteerida [...]. Sellest annavad tunnistust mitmed küsitlused. Tegemist on vedela kullaga. Ei ole kahtlust, et Jaéni oliiviõli on maailma parimate õlide esirinnas [...]“

6. Nobeli kirjanduspreemia laureaat Camilo José Cela mainib Jaéni oliiviõli oma raamatus „La cruz de San Andrés“ („Püha Andrease rist“): „[...] nad tõid talle õli Jaénist ning nisu Palenciast ja Valladolidist ning tema teenis elatist, jagades selle ostjate vahel [...]“

7. Hispaania riikliku ilukirjandusauhinna pälvinud Almudena Grandes mainib Jaéni õli oma raamatus „Inés y la alegría“ [„Inés ja rõõm“]: „[...] Inése maja sahvris oli üheksakümmend liitrit erakordset oliiviõli, mis oli toodetud Sierra Sur de Jaéni mäeahelikus.“

8. 12. detsembril 2016. aastal avaldati puhkuserendi veebiportaali Ruralidays.com blogis artikkel „Jaéni oliiviõli on üks Andaluusia ja kogu Hispaania tuntumaid tooteid“.

Viide tootespetsifikaadi avaldamisele

https://juntadeandalucia.es/sites/default/files/inline-files/2022/09/Pliego_Aceite_Jaen_consolidado_BOJA_1_0.pdf

(1) ELT L 179, 19.6.2014, lk 17.

(2) EÜT L 248, 5.9.1991, lk 1.